Melodi Grand Prix 1998

Melodi Grand Prix 1998 var den 37. utgaven av Melodi Grand Prix, Norges nasjonale uttaking til Eurovision Song Contest. Åtte finalister deltok i finalen 28. februar 1998 som ble arrangert på NRK Marienlyst i Oslo. Vinnerlåten ble «All I Ever Wanted (Was You)», framført av Lars A. Fredriksen. Låten er komponert av David Eriksen med tekst av Per Kristian Ottestad. Lars A. Fredriksen representerte også Norge i den internasjonale finalen i Birmingham, der han framførte låten på norsk under tittelen «Alltid sommer». Bidraget kom på åttendeplass med 79 poeng.

 Sendingen 
For fjerde år på rad ble finalen sendt fra NRK Marienlyst, denne gang med Rune Gokstad og Øystein Bache som programledere. Øystein Bache ledet også finalen i 1989. For første gang åpnet NRK for at bidragene kunne framføres på andre språk enn norsk i den norske finalen. To av de åtte finalistene ble framført på engelsk, og «All I Ever Wanted (Was You)» var den første sangen som ble framført på engelsk i en norsk finale. «Always Will» hadde også engelsk tekst, mens «Winds of the Northern Sea» ble framført på norsk med engelsk refreng. Bakgrunnen for endringen var at NRK ville gjøre konkurransen mer attraktiv for nye låtskrivere. 

Dette året inviterte NRK erfarne komponister til å levere bidrag. Blant annet hadde Ingrid Bjørnov skrevet melodien «Som en engel», mens Ulf Risnes i Tre små kinesere hadde skrevet «Bare du og jeg». G'stén, eller Åge Sten Nilsen, skulle senere vinne konkurransen i 2005, som frontfigur i Wig Wam. Elisabeth Andreassen var tilbake i konkurransen og var storfavoritt med «Winds of the Northern Sea». Tv-seerne ville imidlertid ha «All I Ever Wanted (Was You)», og låten fikk toppoeng fra samtlige landsdeler. Fagjuryen hadde G'stén som favoritt. Great Garlic Girls underholdt i pausen med parodier av tidligere Eurovision-låter.

 Resultat 
Nr.TittelArtistKomponistTekstforfatterPoengPlass A  «All I Ever Wanted (Was You)»  Lars A. Fredriksen David EriksenPer Kristian Ottestad 56 1 B  «Bare du og jeg»  Christin Hoff og Erik Jacobsen Ulf Risnes 14   6  C   «Som en engel»   Gjermund Elgenes  Ingrid Bjørnov 5 7  D  «Always Will»   G'stén Kyrre FritznerKyrre Fritzner og Åge Sten Nilsen 31   3 E   «Winds of the Northern Sea»   Elisabeth AndreassenTorhild NigarRolf Graf 45   2 F   «På do»   Bjelleklang  Finn Evensen 23 4 G  «Nam nam»   Tore Holm Geir Olav Bøkestad og Per Kristian Indrehus  4   8 H   «En ny mårran» Malin Holberg  Stein Berge SvendsenNora Skaug og Malin Holberg 18 5

Avstemning
Resultatet ble avgjort av telefonstemmer som ble fordelt på fem regioner. Hver region ga 1, 2, 3, 5, 7 og 10 poeng. I tillegg satt en ekspertjury i studio som ga 2, 4, 6, 10, 14 og 20 poeng. Fagjuryen besto av: Ellen Foss-Sørensen, Tor Milde, Finn Bjelke, Olve Brekke, Stein Dag Jensen og Silje Stang. Det kom inn rundt 63 000 telefonstemmer.
Nr.Tittel Trondheim  Tromsø  Bergen Kristiansand  Oslo Ekspertjury  TotaltA «All I Ever Wanted Was You»  10  10  10  10  10  6  56 B «Bare du og jeg»  14  14C«Som en engel» 1  4   5 D «Always Will» 2  2  2  2  3  20   31E«Winds of the Northern Sea» 7  7  7  7  7  10  45F«På do» 3  5  5  5  5  23G «Nam nam» 1  1  1  1  4H«En ny mårran» 5  3  3  3  2  2  18

 Hendelser 
Gruppa Tre små kinesere mistet en spillejobb i Bø, fordi vokalist Ulf Risnes hadde levert et av bidragene til Melodi Grand Prix. Bookingsjef Vidar Skeie ved Kroa i Bø mente at bandet hadde «mistet all troverdighet». «Dette kan bare skje i Norge,» svarte Risnes.

I sterk konkurranse med nye talentprogrammer som Stjerner i sikte, prøvde også NRK å fornye Melodi Grand Prix. Derfor inviterte kanalen utvalgte låtskrivere og ba dem om ikke å «ta på seg den vanlige MGP-hatten». Prosjektleder Jon Ola Sand uttalte også at han ønsket å gjøre konkurransen til det «mest attraktive stedet å vise norsk mainstream popmusikk». Vinneren fikk også ros, Dagbladet skrev at «All I Ever Wanted (Was You)» ikke var noen dum låt å sende til Eurovision Song Contest. Også VG mente beste melodi vant. Vinnerlåten ble gitt ut under navnet «All I Ever Wanted (Was You)», men ble titulert uten parenteser i den norske finalen – «All I Ever Wanted Was You».

Før finalen var Elisabeth Andreassen usikker på om hun ville stille i konkurransen. Etter å ha rådført seg med platestudio og rådgivere, bestemte hun seg for å stille til start. Dette var fjerde gang hun deltok i en norsk finale, og første gang hun ikke vant.

Også dette året ble det rapportert om problemer med telefonavstemningen. Flere tv-seere meldte fra om at de ikke fikk stemt, men Telenor avviste at de hadde hatt tekniske problemer. Den daværende kapasiteten var på 6000 samtaler i minuttet, og Telenor antok at rundt 440 000 ikke kom gjennom i telefonavstemningen. Rundt 63 000 stemmer ble registrert, omtrent det samme om året før. Dette var også første gang norske seere kunne telefonstemme i den internasjonale finalen. 1 271 000 seere så den norske finalen, 37 000 færre enn året før.

 Referanser 

Kategori:Melodi Grand Prix
Kategori:Hendelser i 1998
Kategori:Musikk i 1998